**Giorgio Chinaglia** (24. tammikuuta 1947 – 1. huhtikuuta 2012) oli italialainen jalkapalloilija. Hän oli pelipaikaltaan hyökkääjä. Chinaglia pelasi urallaan muun muassa Laziossa ja New York Cosmosissa sekä Italian maajoukkueessa.

Seurajoukkueura
---------------

Chinaglia syntyi Italiassa, mutta pian sen jälkeen hänen perheensä muutti työn perässä Cardiffiin, Walesiin. Hän liittyi Swansea Towniin. Chinaglia joutui nopeasti ongelmiin seurajohdon kanssa temperamenttinsa takia, ja lopulta hänen Swansea-uransa päättyi hänen isänsä uhkailtua seuran valmentajaa. Perhe palasi tapauksen jälkeen Italiaan ja Chinaglia liittyi pieneen Massesen seuraan.

Kolme vuotta myöhemmin Chinaglia pääsi Seria A:ssa pelaavaan Lazioon, jossa hän löi itsensä läpi. Chinaglia teki runsaasti maaleja, vaikka siihen aikaan Italiassa pelattiin hyvin puolustusvoittoisesti. Kaudella 1973–1974 hän voitti Serie A:n maalikuninkuuden ja toi osaltaan Laziolle seuran ensimmäisen mestaruuden. Lazion 100-vuotisjuhlallisuuksissa kannattajat äänestivät Chinaglian seuran kaikkien aikojen parhaaksi pelaajaksi.

Vuonna 1976 Chinaglia siirtyi Yhdysvaltoihin New York Cosmosiin, jossa hän pelasi hyökkääjänä Pelén rinnalla. Chinagliasta tuli Yhdysvalloissa erittäin suosittu tähti. Hän pelasi seurassa yli seitsemän vuotta, joiden aikana hän teki lähes maalin ottelua kohti yli 200 liigaottelun aikana. Hän on edelleen eniten maaleja tehnyt pelaaja Yhdysvaltain liigajalkapallossa. Vuonna 2000 Chinaglia valittiin National Soccer Hall of Fameen.

Cosmos ja NASL lakkautettiin 1980-luvun puolivälissä ja pian myös Chinaglia lopetti uransa.

Maajoukkueura
-------------

Chinaglia pelasi urallaan 14 maaottelua, joissa hän teki neljä maalia. Ensimmäisen maaottelun Chinaglia pelasi 1972 ja hän oli mukana myös 1974 MM-kisoissa. Lopputurnauksessa hän suuttui ja solvasi valmentajaa tämän vaihdettua Chinaglian ottelussa Haitia vastaan. Tapauksen jälkeen Chinagliaa ei enää valittu maajoukkueeseen.

Myöhempi elämä
--------------

Pelaajauran jälkeen Chinaglia toimi Lazion puheenjohtajana 1983–1985.

Vuonna 2006 Chinaglia pidätettiin epäiltynä osallisuudesta rikollisryhmään, joka yritti ostaa Lazion. Tapauksen jälkeen Chinaglia asui Yhdysvalloissa, jossa hän toimi muun muassa jalkapalloaiheisen radio-ohjelman isäntänä.

Chinaglia kuoli 1. huhtikuuta 2012 sydänkohtaukseen.

Lähteet
-------

* Chinaglian pelaajatilastot enciclopediadelcalcio.it. Viitattu 4.4.2012. (italiaksi)

### Viitteet

1. ↑  Club mourns loss of Giorgio Chinaglia  2.4.2012. Swansea City FC. Viitattu 4.4.2012.
2. 1 2 3 4  Szwediuk, Ben: 'I am Chinaglia'  3.4.2012. ESPN Soccernet.  Arkistoitu 7.4.2012. Viitattu 4.4.2012. (englanniksi)
3. 1 2 3  Former Cosmos, Lazio star Giorgio Chinaglia dies  1.4.2012. The Southern. Viitattu 4.4.2012. (englanniksi)[vanhentunut linkki]
4. 1 2  Shaw, Phil: Giorgio Chinaglia: Striker for Lazio, Italy and New York Cosmos  4.4.2012. The Independent. Viitattu 4.4.2012. (englanniksi)
5. ↑  Reed, J.D.: Look At Me! I Am Giorgio Chinaglia! I Beat You!.  *Sports Illustrated*, 21.5.1979. Artikkelin verkkoversio. Viitattu 4.4.2012.  (englanniksi) (Arkistoitu – Internet Archive)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Tšekki

 |

 |